recursal/SuperWikiNEXT-32B huggingface dataset:
**香港囚犯人權爭議**係指被媒體報道，一系列香港在囚人士懷疑被懲教署職員不人道對待嘅事件。

在囚人士指控
------

香港01喺2017年報道，佢哋嘅採訪團隊接觸到50名前青少年犯，分別囚禁喺壁屋、歌連臣角、沙咀懲教所、勵志更生中心同埋喜靈洲戒毒所。佢哋控訴，感受或目睹嘅，已經唔止係懲罰，而係凌虐。有人僅僅因為「報牌仔」唔夠大聲，結果被人用木尺連打手掌10次。有人曾被摑穿耳膜，永聽覺永久受損。但係比起虐打更甚嘅是侮辱，有人要被迫扒喺地上面好似狗咁食飯，亦有人目睹懲教人員迫犯人飲自瀆水、尿液、食屎。亦有人無做錯事，純粹因為懲教人員搵嘢嚟玩而被虐待。有受訪者表示一度想自殺。另外，懲教人員所打嘅部位，多數都係衫或鞋遮蓋嘅部位，以防家人探訪或者太平紳士巡視時會察覺到。

有前線懲教人員寫信畀香港01，揭露部門「鷹派」當道，只守法例管理犯人嘅話就係懦弱，升級免問。而且行私刑後，都將報告寫做在囚人士情緒失控在先，人員用最低武力制服。

另外喺2020年4月11號，《蘋果日報》報導，一名姓何嘅懲教主任以粗言穢語辱罵在囚人士，其他在囚人士見狀不滿提出投訴，反被「特別囚禁」，甚至「加監」，立法會議員邵家臻一度要求探訪受影響人士，但指署方將涉事嘅在囚者臨時調走，企圖阻止會面。

### 羞辱跨性別在囚人士

2015年3月，由平機會撥款畀跨性別資源中心進行嘅調查，指懲教署拒絕向正進行真實生活體驗嘅跨性別在囚女性提供胸圍，亦有在囚跨性別人士被懲教人員要求提供性服務，跨性別人士在囚期間要求服用荷爾蒙藥物，亦被阻撓。

### 現行投訴機制局限

有關注香港囚犯人權嘅人士指，少年犯大多唔敢投訴，因為佢哋擔心投訴後，遭受更嚴重嘅報復，且少年犯獲釋後仍要接受一段時間監管，擔心隨時被福利官重召；其次，現行嘅投訴制度猶如自己人查自己人，毫無保障；再其次，出獄後更難舉證追究，如傷痕褪去咗、院所內無時鐘，無法把握案發時間，部分虐待招數，難精確指明邊一個施虐；仲有佢哋自信受損，無勇氣公開控訴。

### 在囚人士指控的虐待「招數」

* 雞翼：肘打背脊
* 芥蘭：膝撞大腿
* 快車/找板：木尺或其他硬物打手掌或腳掌
* 刨冰：手指關節磨肋骨位置
* 排骨：拳打腰間近肋骨位置
* 射龍門：掌上壓姿勢，畀人踢胸口
* 倒mug：限時1分鐘甚至更短時間，食極熱嘅粥或糖水，食唔完就照頭淋
* 冬青膏搽龜頭
* 食狗飯：沒收餐具，唔准用雙手，好似狗咁爬去吃飯
* 迫人食屎／飲尿
* 轉筆磨手指
* 深蹲幾個鐘
* 「煎蛋」：於烈日下極熱嘅渠蓋上做掌上壓

各方嘅回應
-----

### 政界

* 立法會社福界議員邵家臻話囚犯亦都有人權，保障佢地哋唔受過分武力同埋唔人道對待，仲話可以咁具體兼咁多人講返當年經歷，無可能係老作。佢又話，呢個已經唔係「樹大有枯枝」嘅問題，而係懲教署成個部門嘅「文化」，促請懲教署留意返。
* 工黨立法會議員張超雄喺2018年1月18日號動議，要求傳召懲教署署長同埋助理署長，就懷疑有在囚人士被懲教署施以酷刑及不人道對待作證。
* 前立法會議員，自從1997年起就被獲委任做太平紳士嘅劉慧卿就話，如果單野嘢係堅嘅話，就要詳細咁睇下係咪違反左咗聯合國禁止酷刑規定。佢又講到，由於署方嘅指引唔夠清晰，有部分太平紳士根本唔會理解自己嘅巡查責任。

### 懲教署

懲教署回應話，班懲教對待在囚人士唔可以亦唔需要用武力，仲講對違規零容忍咁話。亦有前線懲教人員接受訪問時指接受過訓練後都明白用暴力教化唔到犯人，行為不當便就會擔心遭被報復。電影《同囚》以少年犯在囚期間人權問題作題材，並以真人真事改編，但被懲教署致函要求刪去『真人真事改編』字眼。

### 懲教事務職員協會

懲教事務職員協會初級組主席簡文傑就話，有關指控對懲教人員唔公平，摧毀咗幾代懲教人員努力喺更生事務嘅心血。

參考
--

1. 1 2 3 4 5 6 7 8 9 10 11 12 13  林裕華. 〈【虐囚】01專訪50名少年犯　揭懲教迫飲尿食屎　摑破耳膜損聽覺〉. 喺2020-04-03搵到.
2. 1 2 3  邱靖汶. 〈【虐囚】前線懲教：僅「鷹派」可升職　工會：連番指控　均無見過〉. 喺2020-04-03搵到.
3. ↑  〈【監獄維權】大欖懲教所疑報復投訴 在囚人士被獨立囚禁或「加監」〉. 原著喺2020-04-11歸檔. 喺2020-04-11搵到.
4. ↑  〈懲教疑逼跨性別囚犯提供性服務〉. 原著喺2020-05-02歸檔. 喺2020-04-22搵到.
5. 1 2 3 4 5 6 7 8 9 10 11  〈50少年犯過來人盡道受虐9招　團體斥投訴制度官官相衛　促請檢討〉. 喺2020-04-03搵到.
6. ↑  〈張超雄動議傳召懲教署長　就囚犯被施酷刑作證〉. 原著喺2020-05-02歸檔. 喺2020-04-04搵到.
7. ↑  〈【懲教署致函「提醒」】揭沙咀勞教所生活 《同囚》收信即刪「真人真事」〉. 原著喺2020-05-02歸檔. 喺2020-04-03搵到.
德意志帝國國土（1914年）
**德意志帝國**（德文：**Deutsches Kaiserreich**），正式國號叫**德意志國**（德文：**Deutsches Reich**），係1871年到1918年嘅德國君主制政權。佢主要繼承普魯士王國，響打輸第一次世界大戰後被威瑪共和國取代，但係威瑪共和仍然用德意志國嘅國號。德意志帝國係德意志民族國家，政體係聯邦（或成員邦制）君主立憲制。

史
-

德意志帝國喺1871年1月1號按新訂立嘅憲法成立。1871年1月18號，普魯士國王威廉一世喺凡爾賽鏡廳稱帝，而當時帝國仍然打緊普法戰爭。德意志帝國係第一個德意志族民族國家，建國基礎係小德意志，統治層係嚟自普魯士嘅荷軒蘇蘭族。

德國行帝制期間，經過高度工業化過程，經濟同社會快速由農業社會過渡為工業社會，特別喺19世紀末期。德國社會經歷人口高增長、都市迅速發展、中產階級崛起，而手工業同農業就慢慢衰落。

帝國初期內政同外交都係由首任兼任期最長嘅俾斯麥主理，直至1890年，佢嘅治術初期比較放任，後來佢以文化鬥爭抗擊社會主義思潮，內政踏入較保守主義嘅階段，後來德國通過保護主義嘅關稅同埋社會保險政策，為社會政策轉捩點。俾斯麥以極其複雜嘅同盟制度保障德國利益，包括1879年同奧匈帝國結盟。後來1884年當帝國主義進入高峰之際，德國同其他殖民帝國因為種種殖民利益而陷入激烈衝突，尤其時為世界霸主嘅大英帝國。

1888年威廉二世繼位，喺俾斯麥辭職之後施加個人影響力，主導帝國政治，但同時個別其他官員亦左右其政策，以致有時國策畀人有矛盾同難以預測之感。德國社會運動同傳媒興起，間接促使政府採取帝國主義「世界政策」，以及針對社會民主而實行團結政策，另外實施海軍擴張政策。威廉二世嘅稱霸野心造成德國被孤立，並且增加戰爭危機。當第一次世界大戰終於喺1914年爆發，德國被迫面對多條戰線，而軍方喺內政方面亦都把持政策。隨住德國喺戰爭中遭受大量人命傷亡，以及被協約國封鎖海路，王室逐漸喪失廣泛支持。1918年，戰爭就快打完之際，德國先至實行十月改革，使首相必須獲得國會信任先可以執政，但冇幾耐發生德國革命，共和派喺威瑪成立共和政體，行代議民主制，威廉二世喺1919年11月9號被逼退位，並流亡荷蘭。

雖然之後德國又換過幾次政權，行政區亦都頗多變更，但係德意志帝國作為第一個德國政權，人口構成同今日德國始終相若。

參考
--

1. ↑  Ullmann, Hans-Peter (2005). *Politik im Deutschen Kaiserreich 1871–1918*. München.
**香胤宅**（**Lyman Heung**，1990年3月27號—）係美國一位華裔舞蹈導師同音樂劇演員，2023年到香港參加ViuTV選秀節目《全民造星V》，成為北美賽區唯一入到十強嘅參賽者，最後更攞到冠軍。

簡歷
--

香胤宅喺美國夏威夷檀香山出世，喺香港成長，讀過香港演藝學院音樂劇課程，之後再到英國根德大學修讀戲劇和劇場藝術研究學士，2016年到2020年喺美國做舞蹈導師，2020年參與百老匯音樂劇《芝加哥》巡迴演出。2022年佢報名參加ViuTV選秀節目《全民造星V》嘅北美賽區順利入圍，2023年到香港參加比賽，最後喺總決賽憑評判分攞第三、觀眾分攞第一嘅成績攞到冠軍。

MakerVille喺2023年10月公佈會同13個《全民造星V》嘅參賽者簽約做MakerVille合約藝員，當中包括香胤宅，不過香胤宅疑似一直未有正式同MakerVille簽約，亦暫未參與ViuTV嘅節目演出。

演出作品
----

### 電影

* 2016年：《Raven Pharaoh: City of Assassins》飾演 Cassius

### 電視劇

* 2016年：《How to Be a Startup in 21 Days》飾演 Lin
* 2023年：《漫才梅索太太》飾演 侍應（第五季第九集）

### 電視節目

* 2023年：《全民造星V》參賽者

### 廣告

* 2023年：曼秀雷敦男士控油潔面系列（與何洛瑤、黃家灝、賴天恩合作）

出面網頁
----

* 香胤宅嘅Instagram頁
* 全民造星V：香胤宅

|  |  |
| --- | --- |
|  | 呢篇同香港藝人相關係楔位文。歡迎幫維基百科擴寫佢。睇 • 論 • 改 • 歷 |